En 23-årig mand er flov over den mail, han i marts i år sendte til leder af det højreekstreme parti Stram Kurs, Rasmus Paludan.

Det forklarede han 10. maj i Retten på Frederiksberg, hvor han stod tiltalt for dødstrusler mod Paludan. Det fremgår af retsbogen, som Ekstra Bladet har fået aktindsigt i.

Manden, der efter eget udsagn forventer at begynde på ingeniørstudiet på DTU efter sommerferien, erkendte da også sine strafbare handlinger, som hans forsvarer bad om rettens mildeste dom for.

Domsmandsretten gav den unge mand 20 dages fængsel, som for længst er afsonet, da han har siddet varetægtsfængslet siden anholdelsen 24. marts - dagen efter mailen blev sendt.

Medie: Paludan chikanerede ung mands forældre

Er du klar til at dø?

Manden forklarede retten, at han var oprevet over de ting, som Rasmus Paludan har udtalt sig om, og at han lod sine følelser løbe af med sig.

Ophidselsen resulterede i en mail sendt midt om natten, som blev indledt med et 'kære', men derudover ikke kan siges at indeholde megen hjertelighed.

Den nu dømte kaldte i mailen Paludan for en horeunge og kujon og spørger: 'Er du klar til at dø for din sag'.

Herefter gjorde manden opmærksom på, at 'det danske politi ikke kan hjælpe eller beskytte dig i denne sag'.

Artiklen fortsætter under billedet ...

Manden, der blev dømt for dødstrusler mod Rasmus Paludan, fik strafnedsættelse, fordi retten lagde til grund, at lovovertrædelsen skete i en oprørt sindstilstand. Foto: Mads Claus Rasmussen/Ritzau Scanpix

Fortjent til døden

Manden hævdede at vide, at Paludan modtager 'mange lignende beskeder', men håber, han vil lægge særligt mærke til denne, som ikke bare er en af de mange trusler, Paludan ifølge manden modtager.

Manden havde efter eget udsagn fulgt politikeren over en længere periode og ville statuere et eksempel for at sørge for, at ingen andre vil vove at håne profeten.

'(Jeg, red.) har endelig besluttet mig for at gøre en ende på din håbløse sag', skrev manden, som dog hævder at ville sikre sig, at Rasmus Paludan 'bliver frelst på trods af mit had til dig.'

'Men i mellemtiden er du min og islams fjende, og du har gjort dig fortjent til døden', lyder det videre.

Brev til Paludan: 'Du har gjort dig fortjent til døden'

Haft vild ungdom

Da manden stod over for domsmandsretten forleden, havde tonen som nævnt fået en anden lyd.

Om sine personlige forhold fortalte han, at han har haft en vild ungdom, men at han i efteråret 2017 fandt troen og siden har 'gjort alt for at opføre sig korrekt'. Han bor alene, men ser sin familie dagligt.

Manden forklarede ifølge retsbogen, at han var hjemme, da han forfattede mailen, som blev sendt via Stram Kurs' hjemmeside.

'Han er troende muslim og følte sig meget provokeret af blandt andet Rasmus Paludans afbrændinger af Koranen, og at han kaldte profeten Muhammed for en pædofil.'

Paludan udstillede unge mænd på nettet

Strafnedsættelse

Det var retten lydhør over for og lagde ved strafudmålingen 'vægt på, at forurettedes ytringer og handlinger ved møder og i medierne har været af en sådan karakter, at tiltalte er omfattet af strafnedsættelsesgrunden', hvorefter straffen nedsættes, hvis gerningen er udført i en oprørt sindstilstand, der er fremkaldt af den forurettede.

Derudover valgte man ikke at lade straffen omfatte en betinget dom, som den tiltalte tidligere har modtaget, da den ikke har relevans for trusselssagen mod Paludan.

- Han har taget dommen til efterretning, siger den dømte unge mands forsvarer, Anders Boelskifte, til Ekstra Bladet.

Paludan hjerneskadet efter ulykke: Har svært ved at tolerere menneskers fejl

Advokaten ønsker ikke yderligere at kommentere sagen, men oplyser, at han i skrivende stund endnu ikke er blevet bedt om at anke dommen til landsretten.

Paludan mødte også op i retten som vidne. Hans tilstedeværelse og forklaring var dog ikke nødvendig, da den tiltalte havde erkendt forholdet, og den ekstreme politiker kunne atter forlade retsbygningen med en vidnegodtgørelse på 80 kroner.

Ekstra Bladet har indtil videre uden held forsøgt at få anklagemyndighedens bemærkninger til, om man agter at anke dommen.

Onsdag eftermiddag havde Østre Landsret endnu ikke registreret sagen.